Иван Вазов
По морето

chitanka.info

Вълни, къде търчите?

        — Във безкрайността.

О, дни, къде летите?

        — Се във вечността.

Къде ти, облак, плуваш?

        — Във синий ефир.

Орел, за де пътуваш?

        — За горния мир.

А ти, любов? — Към бога.

        Ти, радост? — Не знам.

Надеждо, ти? — Не мога

        ответ да ти дам.

А ти кога ще тръгнеш,

        скръб! — гостенко зла?

Фръкни! Защо не фръкнеш?

        — Аз нямам крила!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.